***Монгол Улсын Их Хурлын 2012 оны хаврын ээлжит чуулганы Төрийн байгуулалтын байнгын хорооны 05 дугаар сарын 17-ны өдөр (Пүрэв гариг)-ийн хуралдаан 14 цаг 50 минутад Төрийн ордны “А” танхимд эхлэв.***

Байнгын хорооны дарга, Улсын Их Хурлын гишүүн Ж.Сүхбаатар ирц, хэлэлцэх асуудлыг танилцуулж, хуралдааныг даргалав.

*Хуралдаанд ирвэл зохих 21 гишүүнээс 11 гишүүн ирж, 52.3 хувийн ирцтэй байв. Үүнд:*

***Чөлөөтэй:*** Э.Бат-Үүл, Э.Мөнх-Очир, Ц.Мөнх-Оргил, Н.Энхболд.

***Өвчтэй:*** Д.Энхбат.

***Тасалсан:***  Н.Алтанхуяг, Ц.Батбаяр, Г.Баярсайхан, Д.Загджав, Х.Тэмүүжин.

***Улсын тэмдэгтийн хураамжаас чөлөөлөх тухай хуульд өөрчлөлт оруулах тухай хуулийн төсөл, “Иргэний үнэмлэхийн талаар авах зарим арга хэмжээний тухай” болон “Улсын Их Хурлын ээлжит сонгуульд иргэний бүртгэл мэдээллийн улсын сангийн мэдээллийг ашиглах тухай” Улсын Их Хурлын тогтоолын төслүүд (анхны хэлэлцүүлэг)***

Хэлэлцэж буй асуудалтай холбогдуулан Сонгуулийн ерөнхий хорооны дарга Н.Лувсанжав, тус хорооны нарийн бичгийн дарга Ч.Содномцэрэн, Тамгын газрын дарга Б.Баяндүүрэн, Улсын бүртгэлийн газрын дарга Л.Амарсанаа, тус газрын Мэдээлэл технологийн хэлтсийн дарга Б.Чинбат, Улсын Их Хурлын Тамгын газрын Эрх зүй, хууль тогтоомжийн хэлтсийн зөвлөх Э.Ганболд, Төрийн байгуулалтын байнгын хорооны референт Г.Чагнаадорж нар байлцав.

Тогтоолын төслийг анхны хэлэлцүүлэгт бэлтгэсэн талаарх танилцуулгыг Улсын Их Хурлын гишүүн Ж.Сүхбаатар танилцуулав.

Танилцуулгатай холбогдуулан Улсын Их Хурлын гишүүн С.Ламбаа, З.Энхболд нарын асуусан асуултад Улсын Их Хурлын гишүүн Ж.Сүхбаатар, ажлын хэсгээс Н.Лувсанжав нар хариулж, тайлбар хийв.

**Ж.Сүхбаатар:** -Улсын тэмдэгтийн хураамжаас чөлөөлөх тухай хуульд өөрчлөлт оруулах тухай хуулийн төсөл, Иргэний үнэмлэхийн талаар авах зарим арга хэмжээний тухай болон Улсын Их Хурлын ээлжит сонгуульд иргэний бүртгэл мэдээллийн улсын сангийн мэдээллийг ашиглах тухай Улсын Их Хурлын тогтоолын төслүүдийн анхны хэлэлцүүлэг хийхийг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 1

Бүгд 11

Гишүүдийн олонхийн саналаар дэмжигдлээ.

Улсын Их Хурлын гишүүн С.Ламбаагийн гаргасан, дээрх тогтоолын төслүүдийг анхны хэлэлцүүлгээр нь батлуулах горимын саналыг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 1

Бүгд 11

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Д.Очирбат Улсын Их Хурлын чуулганы нэгдсэн хуралдаанд танилцуулахаар тогтов.

***Хуралдаан 15 цаг 10 минутад өндөрлөв.***

***Тэмдэглэлтэй танилцсан:***

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА Ж.СҮХБААТАР

***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ

ХӨТЛӨГЧ Д.ЭНЭБИШ

**УЛСЫН ИХ ХУРЛЫН 2012 ОНЫ ХАВРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ 05 ДУГААР**

**САРЫН 17-НЫ ӨДРИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

***Хуралдаан 14 цаг 50 минутад эхлэв.***

**Ж.Сүхбаатар:** -Байнгын хорооныхоо хуралдааныг эхэлье.

Өнөөдрийн хэлэлцэх асуудал.

Улсын Их Хурлын ээлжит сонгуульд иргэний бүртгэл мэдээллийн улсын сангийн мэдээллийн ашиглах тухай Улсын Их Хурлын тогтоолын төсөл, Иргэний үнэмлэхийн талаар авах зарим арга хэмжээний тухай Улсын Их Хурлын тогтоолын төсөл, Улсын тэмдэгтийн хураамжаас чөлөөлөх тухай хуульд өөрчлөлт оруулах төслийн хамт байгаа.

Энэ хуулийн төсөл нь Улсын Их Хурлын тухай хууль, Улсын Их Хурлын даргын захирамжид заасан ёсоор Төсвийн байнгын хороогоор хэлэлцэх асуудал байсан боловч энэ асуудлаар Төрийн байгуулалтын байнгын хороо руу шилжүүлээд хэлэлцүүлье гэсэн ийм чиглэл өгсөн байгаа. Энэний анхны хэлэлцүүлгийг хийе.

Энэ асуудал байгаа. Өнөөдрийн хуралдаанаар хэлэлцэх асуудал нэг ийм асуудал байгаа. Энэ асуудал дээр өөр саналтай гишүүн байна уу? Байхгүй бол баталъя гишүүд ээ саналаа. 11-10. Хэлэлцэх асуудлаа баталлаа. Одоо асуудлаа хэлэлцэж эхэлье.

Улсын Их Хурлын ээлжит сонгуульд Иргэний бүртгэл мэдээллийн улсын сангийн мэдээллийг ашиглах тухай Улсын Их Хурлын тогтоолын төсөл болон Иргэний үнэмлэхийн талаар авах зарим арга хэмжээний тухай Улсын Их Хурлын тогтоолын төслийг Улсын Их Хурлын 2012 оны 5 дугаар сарын 16-ны өдрийн нэгдсэн хуралдаанаар хэлэлцэхээр шийдвэрлэж, анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн байгаа.

Мөн Байнгын хорооны хуралдаан дээр ч тэр сая чуулганы нэгдсэн хуралдаан дээр сануулан хэлж байсан. Улсын Их Хурлын чуулганы хуралдааны дэгийн тухай хуулийн 16 дугаар зүйлийн 16.4-т Улсын Их Хурлын нэгдсэн хуралдаанаас өгсөн чиглэлийг баримтлан дээрх хоёр тогтоолын төслийг нэгтгэсэн төсөл мөн давхардсан агуулгатай заалт дээр найруулгыг нь өөрчлөөд ингээд анхны хэлэлцүүлэгт зориулан бэлтгүүлснээ Байнгын хорооны гишүүд та бүхэнд тараасан байгаа.

Энэ төсөл дээр хэлэлцүүлэг явагдана. Ингээд хуралдаанд Сонгуулийн ерөнхий хорооны дарга, нарийн бичгийн дарга, Сонгуулийн ерөнхий хорооны ажлын албаны дарга, Улсын бүртгэлийн ерөнхий газрын дарга Амарсанаа, Улсын бүртгэлийн ерөнхий газрын хэлтсийн дарга Чинбат нар оролцож байна.

Та бүхэн нэгтгэсэн төсөл болоод дагалдан орж байгаа Улсын тэмдэгтийн хураамжаас чөлөөлөх тухай хуульд өөрчлөлт оруулах тухай хуулийн төслийн хоёр ийм зүйл тараасан байгаа. Асуулт асуух гишүүн байна уу. Ламбаа гишүүн. Өөр асуулт асуух гишүүн. Алга байна. Ламбаа гишүүн.

**С.Ламбаа:** -Би асуулт гэхээсээ санал шахуу байна л даа. Нэгдүгээр заалтан дээр, нэгдүгээр заалтын хувьд бол нөгөө заавал хуучин одоо тэр баталсан загвар тодорхойлолт бүхий иргэний үнэмлэхийг ашиглахаар тогтсугай гэж байна шүү дээ.

Тэгэхээр би энэ дээр юу гэж байна вэ гэхээр гуравдугаар заалт нь болохоор нөгөө шинэчилсэн цахим үнэмлэхийг хэвлэж тараах ажлыг зохион байгуулахыг Монгол Улсын Засгийн газарт даалгасугай гэж байна шүү дээ.

Тийм учраас би энэ доод талын өгүүлбэрээс дээд тал руу авч хийх ёстой. Яагаад вэ гэхээр.

**Ж.Сүхбаатар:** -Тэрийг найруулгаар авчихна.

**С.Ламбаа:** -Нөгөө эрх байхгүй байна шүү дээ. Шинэчилсэн цахим үнэмлэх гэдэг үгийг иргэний үнэмлэх гэдгийн дараа оруулж өгөхгүй бол ашиглах эрхгүй болчихсон байна шүү дээ.

**Ж.Сүхбаатар:** -Энийг ингэчихье гэж байгаа юм Ламбаа гишүүн ээ.

**С.Ламбаа:** -Би бол зүгээр одоо иргэний үнэмлэх шинэчилсэн цахим үнэмлэхийг ашиглахаар тогтоосугай.

**Ж.Сүхбаатар:** -Яг таны хэлдгээр найруулгаар ингээд хийчихье гэж байгаа юм. Яг төгсгөлийн хэсэг дээр баталсан загвар тодорхойлолт бүхий иргэний үнэмлэхийг гэдгийг нь байна шүү дээ үнэмлэх, түүнчлэн энэ тогтоолын гуравт заасан тохиолдолд олгосон иргэний цахим үнэмлэхийг ашиглахаар тогтсугай гэж.

**С.Ламбаа:** -Тийм, ямар ч тохиолдолд энэ орох ёстой.

**Ж.Сүхбаатар:** -Энийг бол найруулгаар ингээд оруулчихъя.

**С.Ламбаа:** -Тийм, тэгэхгүй бол энэ болохгүй болчихсон байна. Зүгээр шинэчилсэн цахим үнэмлэхийг гэсэн ч болох юм байгаа юм шүү дээ.

**З.Энхболд:** -Ганцхан үсэг засаадах уу.

**Ж.Сүхбаатар:** -З.Энхболд.

**З.Энхболд:** -“х” үсгийг “н” үсэг болгочихвол болох гээд байгаа юм.

**Ж.Сүхбаатар:** -Хаана байна.

**З.Энхболд:** -2 дугаар заалтанд байгаа мэдээлэл болох иргэний гээд давхцахгүй гээд явчихаж байна шүү дээ. Мэдээлэл болон иргэний биеийг нь давхцахгүй гээд явсан нь дээр. Яагаад гэвэл бусад хаяг болон зураг, гарын үсэг бүгдийг нь ашиглах байхгүй юу. Хурууны хээ өөрөө цорын ганц мэдээлэл биш байхгүй юу. Би тэгэхээр болох гэдэг үгийг болон гэдгээр сольчихвол бүгд.

**Ж.Сүхбаатар:** -Болон гэчихээр хоёр янзын юм болоод энэ чинь. Уг нь энийг анхны хэлэлцүүлгээр нь баталчихмаар байгаа юм. Энэ чинь найруулгын санал гэх үү, зарчмын зөрүүтэй.

**З.Энхболд:** -Найруулга л даа.

**Ж.Сүхбаатар:** -Найруулга болж чадаж байна уу?

**З.Энхболд:** -“х” үсгийг “н” үсгээр солих.

**Н.Лувсанжав:** -Найруулгаар ойлгочихож болохоор юм байна лээ.

**Ж.Сүхбаатар:** -Тийм үү, Сонгуулийн хороо тэгж ойлгож болж байна уу тиймээ.

**Н.Лувсанжав:** -Болж байна болж байна.

**Ж.Сүхбаатар:** -Тэгвэл тэрийг найруулгаар манай нөхдүүд анхаарна биз. Тэгээд саяны тэр найруулгын юм ороод нэгтгэсэн төсөл явчихаж байгаа. Хэрэггүй хэрэггүй найруулгын санал дээр.

Тэгвэл үг хэлэх гишүүн байна уу. Алга байна. Тэгвэл алга бол нэгтгэсэн төслийг эхлээд хураалгая.

Улсын Их Хурлын ээлжит сонгуульд Иргэний бүртгэлийн улсын сангийн мэдээллийг ашиглах тухай, Иргэний үнэмлэхийн талаар авах зарим арга хэмжээний тухай Улсын Их Хурлын тогтоолын төслүүдийг нэгтгэсэн төслийг анхны хэлэлцүүлэг хийхийг дэмжье гэсэн томъёоллоор санал хураалт явуулъя. 11-10. Энэ санал дэмжигдлээ.

Анхны хэлэлцүүлгээр баталъя гэсэн.

**С.Ламбаа:** -Санал оруулъя.

**Ж.Сүхбаатар:** -11-10. Анхны хэлэлцүүлгээр баталъя гэсэн санал дэмжигдэж байна. Дараагийн санал нь дагалдаад Улсын тэмдэгтийн хураамжаас чөлөөлөх тухай хуульд өөрчлөлт оруулах тухай хуулийн төслийн анхны хэлэлцүүлэг хийхийг дэмжье гэсэн томъёоллоор санал хураалт явуулъя. 11-10.

Энийг бас анхны хэлэлцүүлгээр нь.

**С.Ламбаа:** -Анхны хэлэлцүүлгээр нь баталъя.

**Ж.Сүхбаатар:** -Тиймээ, Ламбаа гишүүний. Энийг дэмжиж байгаа гишүүд. 11-10. Байнгын хорооны санал дүгнэлтийг нэгдсэн хуралдаанд Улсын Их Хурлын гишүүн Очирбат танилцуулъя.

Байнгын хорооны хуралдаан өндөрлөснийг мэдэгдье. Гишүүдэд талархлаа.

***Хуралдаан 15 цаг 10 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш